Ucraina a crescut drastic importurile de electricitate și a oprit duminică exporturile după o serie de atacuri cu rachete și drone asupra sistemului energetic al țării, a anunțat Ministerul Energiei, potrivit Reuters.
"Pentru ziua în curs, importurile de electricitate sunt prognozate la 14.900 de megawați oră (Mwh). Nu sunt prevăzute exporturi", a precizat ministerul într-un comunicat.
În trecut, în situații similare, Ucraina a importat electricitate din țări vecine. Cel mai recent, vineri, a primit ajutor de urgență din partea României, Poloniei și Slovaciei, după ce atacurile rusești au lăsat un milion de consumatori fără curent electric
Rusia a lansat în noaptea de joi spre vineri 150 de rachete și drone, iar șeful companiei energetice de stat din Ucraina a spus că acesta a fost cel mai amplu atac asupra infrastructurii energetice din tot războiul. Ca rezultat, au fost pene de curent semnificative în multe regiuni.
Ucraina a importat 3.300 Mwh cu o zi înainte de atacul din 22 martie, exporturile fiind de 2.148 Mwh.
Instalații energetice din trei regiuni ucrainene au fost atacate și duminică dimineață.
Ministerul a transmis că rușii au încercat să lovească o instalație de infrastructură energetică esențială din regiunea Liov.
"Echipamentul a luat foc și instalația a fost scoasă de sub tensiune. Nu s-au înregistrat victime. Consecințele sunt în curs de evaluare", a precizat ministerul.
Acesta a precizat că, în consecință, liniile electrice din regiunea Kiev au fost avariate, iar 1.400 de gospodării din două așezări au rămas fără energie electrică.